༈ སླར་ཡང་ཐམས་ཅད་མཁྱེན་པ་བུ་སྟོན་རིན་ཆེན་གྲུབ་པ་ལ་བསྟོད་པ་ངག་གི་དཔལ་མོའི་མགྲིན་དབྱངས། བསྐལ་བཟང་སྒྲོན་མ་བདུན་པའི་འོད་སྣང་གིས། །འཇིག་རྟེན་མུན་འཐུག་འཕྲོག་པ་ཉི་མ་བཞིན། །དམ་པའི་རིགས་མཚོ་ལས་འཁྲུངས་ཕྲིན་ལས་ཀྱིས། །མཁའ་ཁྱབ་བུ་སྟོན་ཞབས་ལ་ཕྱག་འཚལ་ལོ། །ཡོན་ཏན་ཁུར་ཆེན་བཤེས་གཉེན་བཅུ་ཕྲག་གཉིས། །ཁྱད་པར་བཀའ་དྲིན་ཆེ་བའི་སློབ་དཔོན་དྲུག །བསྙེན་ནས་ཤེས་པར་བྱ་བའི་ཆོས་མཐའ་དག །གསན་ཅིང་ཡང་དག་གཟིགས་ལ༴ སྔོན་སྦྱངས་རྣམ་པར་བཀྲ་བའི་ཚོན་རིས་འབུམ། །རྣམ་དཔྱོད་ནོར་བུའི་མེ་ལོང་ལ་འཕོས་པའི། །གཟི་བརྗིད་མ་བཟོད་གཞུང་ལུགས་ཀུན་གྱི་མཚང་། །ཁྱོད་ངོར་གསལ་པོར་བསྟན་ལ༴ རང་བཞིན་རྐྱེན་དང་རྣམ་འགྱུར་ངེས་ཚིག་ཀླུང་། །ཅི་ཡང་འདུ་བ་བརྡ་སྤྲོད་རིག་པའི་མཚོ། །ལེགས་བཤད་རྦ་རླབས་གཡོ་བའི་སྒྲ་དབྱངས་ཀྱིས། །ཕྱོགས་ཀུན་བསྐལ་བཟང་མཛད་ལ་ཕྱག་འཚལ་ལོ། །རྟོག་གེའི་ཚིག་དོན་བརྒྱད་ལ་མཁས་པ་ཡི། །གོ་འཕང་ཐོབ་ནས་རིགས་ཚུལ་མཚོན་ཆ་རྣམས། །ཕྱར་བ་ཙམ་གྱིས་ཕྱིར་རྒོལ་སྤོབས་པའི་རི། །མ་ལུས་བསྙིལ་བར་མཛད་ལ༴ རྒྱལ་བའི་སྐུ་གསུང་ཐུགས་རྟེན་མདོག་དབྱིབས་ཀྱི། །རྣམ་འགྱུར་ཇི་སྙེད་སྟོན་པའི་སྒྱུ་འཕྲུལ་མཁན། །བི་ཤྭའི་ཁེངས་པ་ལན་བརྒྱར་བཅིལ་ནུས་མཐུས། །རིན་ཆེན་ལེགས་པར་གྲུབ་ལ་ཕྱག་འཚལ་ལོ། །ཡན་ལག་བརྒྱད་དང་རབ་ལྡན་བདུད་རྩིའི་རྒྱུན། །སྨན་དཔྱད་ལྦུ་འཕྲེང་དོ་ཤལ་ངོམ་བཞིན་དུ། །ཁྱོད་ཐུགས་རྒྱ་མཚོར་གཞོལ་བའི་དགེ་མཚན་གྱིས། །ནད་ཀུན་ཞི་བར་མཛད་ལ༴ ལེགས་གསུངས་འདུལ་བའི་སྙིང་པོ་ཚུལ་ཁྲིམས་ཀྱི། །ག་པུར་རྟག་ཏུ་ཐུལ་བའི་ཙནྡན་ནགས། །ཉེས་པའི་དྲི་མ་བྲལ་ཡང་ཡོན་ཏན་དྲི། །ཕྱོགས་ཀྱི་འཁོར་ལོར་སྤྲོ་ལ༴ ཟབ་རྒྱས་མདོ་སྡེའི་སྙིང་པོ་ཏིང་འཛིན་གྱི། །རི་བོ་གཡོ་མེད་ལྷུན་དུ་ཆགས་པའི་ངོགས། །བྱང་ཆུབ་ཕྱོགས་ཆོས་རྫོགས་པའི་སེམས་དཔའ་ཆེ། །རྒྱལ་བ་ཀུན་གྱི་སྲས་ལ་ཕྱག་འཚལ་ལོ། །དམ་ཆོས་མངོན་པ་སྙིང་པོའི་ཤེས་རབ་ཀྱིས། །ཤེས་བྱ་རང་སྤྱིའི་མཚན་ཉིད་རྣམ་འབྱེད་མཁན། །སྒྲིབ་བྲལ་སྤྱན་རས་གར་གྱི་རོལ་བ་ཡིས། །གཟིགས་མོ་ཡོངས་སུ་གྲུབ་ལ༴ མ་ལུས་རྒྱུད་སྡེའི་གསང་ཚིག་རྡོ་རྗེའི་སྒོ། །འབྱེད་མཁས་ཁྱོད་ནི་ལག་ན་རྡོ་རྗེ་སྟེ། །ཟུང་འཇུག་ཏིང་ངེ་འཛིན་ལ་དབང་བསྒྱུར་བའི། །ཆོས་ཀྱི་རྒྱལ་པོར་འཕགས་ལ༴ རང་དོན་མཆོག་ཆོས་གྲུབ་པའི་དཔའ་བོ་ཁྱོད། །གཞན་དོན་བསྡུ་དངོས་རྣམ་བཞིའི་དཔལ་ལ་སྤྱོད། །བསྟན་འཛིན་རྒྱ་མཚོའི་དབུས་ན་ལྷུན་པོ་བཞིན། །མངོན་པར་མཐོ་བ་ཁྱོད་ལ༴ མཁས་པའི་བྱ་བ་གསུམ་གྱི་དུས་འདས་ཀྱང་། །གྲུབ་པའི་ཀུན་ཏུ་སྤྱོད་ལས་མི་གཡེལ་བས། །བཤད་སྒྲུབ་འཁོར་ལོ་ཟུང་ལྡན་བསྐོར་བ་ཡིས། །ཐུབ་བསྟན་འཛིན་སྐྱོང་སྤེལ་ལ༴ ཁྱོད་དཔེར་འོས་པའི་གཞལ་བྱ་མ་རྙེད་པར། །རྒྱལ་བ་འབའ་ཞིག་མཚུངས་དཔེར་ཡང་ཡང་བཀོད། །དེས་ཀྱང་ཁྱོད་ཀྱི་ཐུགས་རྗེར་མི་བསྐྲུན་ཕྱིར། །རྒྱལ་བས་ལྷག་པར་གྲུབ་ལ༴ ལེགས་མཛད་མཐའ་རུ་ཕྱིན་ནས་དགའ་ལྡན་གྱི། །གཞལ་མེད་ཁང་པར་འཛེགས་ཚེ་མི་དང་ལྷའི། །མཆོད་སྤྲིན་རྒྱ་མཚོའི་བཀོད་ལས་གནམ་སའི་ཁྱོན། །གང་བའི་ཆོ་འཕྲུལ་བསྟན་ལ༴ སྤང་བྱའི་འཁོར་བ་གང་དུའང་མ་མཐོང་ཞིང་། །ཐོབ་བྱ་མྱ་ངན་འདས་ལ་རེ་བྲལ་བས། །ད་ཀོ་ཁྱོད་ལ་དངོས་གྲུབ་ཅི་ཞིག་སློང་། །འོན་ཀྱང་མཉམ་ཉིད་ཆེན་པོར་བྱིན་གྱིས་རློབས། །སྣང་བའི་སྒྱུ་མ་སྟོང་པའི་ཁྱིམ་དུ་ཞིག །ཀུན་རྟོགས་རྨི་ལམ་ཆོས་སྐུའི་དབྱིངས་སུ་ཐིམ། །འཁོར་གསུམ་དག་པའི་ཀློང་དུ་འབྱམས་ཀླས་མོད། །སྣང་ཙམ་སྲིད་ཞིའི་དཔལ་དུ་བྱིན་གྱིས་རློབས། །ཕན་བདེ་ལེགས་པའི་འབྱུང་གནས་རྒྱལ་བའི་བསྟན། །ཕྱོགས་དུས་ཀུན་ཏུ་འཕེལ་ཞིང་རྒྱས་པ་དང་། །འགྲོ་བ་མཐའ་དག་སྒྲིབ་བྱང་ཚོགས་རྫོགས་ནས། །མྱུར་དུ་རྫོགས་སངས་རྒྱས་བར་བྱིན་གྱིས་རློབས། ། དེ་ལྟར་ཐམས་ཅད་མཁྱེན་པའི་མཚན་དོན་དང་ལྡན་པ་བུ་སྟོན་ལོ་ཙཱ་བ་རིན་ཆེན་གྲུབ་པའི་ཞབས་ལ་རྣམ་ཐར་དང་རྗེས་སུ་མཐུན་པར་མདོ་ཙམ་བསྟོད་པ་ངག་གི་དཔལ་མོའི་མགྲིན་དབྱངས་ཞེས་བྱ་བ་འདི་ཉིད་རྗེ་དེ་ཡི་རིང་ལུགས་པ་སངས་རྒྱས་རྡོ་རྗེས་ཤྲཱི་པ་རྤ་ཏར་རེག་ཟིག་ཏུ་བགྱིས་པ་ཤུ་བྷམསྟུ།།